ปลัดคลังเยี่ยมใช้องค์การสุราผลิตซีอิ๊วขาย!
ปลัดคลังไอเดียกระฉูดขยายบทบาทองค์การสุราเป็นโรงงานผลิตซีอิ๊ว
21 ส.ค. 2554

ปลัดคลังไอเดียกระฉูดขยายบทบาทองค์การสุราเป็นโรงงานผลิตซีอิ๊ว
นายอารีพงศ์ ภู่ชอุ่ม ปลัดกระทรวงการคลัง กล่าวว่า ได้กำชับให้กรรมการรัฐวิสาหกิจที่เป็นผู้แทนกระทรวงการคลังไปทบทวนบทบาทและสร้างความชัดเจนในการทำธุรกิจของ โรงงานไพ่ องค์การสุราให้สามารถแข่งขันได้
นายอารีพงศ์ กล่าวว่า องค์การสุราที่ปัจจุบันมีบทบาทในการผลิตและจำหน่ายแอลกอฮอล์ที่ใช้ในอุตสาหกรรมเครื่องสำอางและโรงพยาบาล ในอนาคตเมื่อมีการเปิดการค้าเสรีจะมีต้นทุนที่สูงกว่าเอกชน จะทำให้ไม่สามารถแข่งขันได้ จึงต้องขยายธุรกิจใหม่ โดยปรับไปเป็นโรงงานผลิตซีอิ๊ว ซึ่งต้องใช้เอทิลแอลกอฮอล์ในการผลิต
อย่างไรก็ตาม หากมีการลงทุนสร้างโรงงานผลิตซีอิ๊ว อาจต้องใช้เงินงบประมาณหลายพันล้านบาท เพื่อใช้ขยายกำลังการผลิตถึง 3 เท่า จึงต้องมีความชัดเจนในแผนธุรกิจ
“ตอนนี้ซีอิ๊วมีความต้องการสูงมาก ญี่ปุ่นมาสร้างโรงงานในไทยมาก ดังนั้นหากจะให้สร้างโรงงานซีอิ๊วใหม่ก็ต้องลงทุนสูง ก็เป็นประเด็นที่บอร์ดต้องไปคิด เพราะเป็นห่วงเรื่องใช้เงินลงทุนสูงหลายพันล้านบาท” นายอารีพงศ์ กล่าว 
ขณะที่การรถไฟแห่งประเทศไทย (ร.ฟ.ท.) และองค์การขนส่งมวลชน กรุงเทพ (ขสมก.) จะต้องพลิกฟื้นจากการขาดทุนให้ได้